พระราชวังบวรสถานพิมุข - วิกิพีเดีย

# พระราชวังบวรสถานพิมุข

### จากวิกิพีเดีย สารานุกรมเสรี

พระราชวังบวรสถานพิมุข หรือ วังหลัง คือ วังของกรมพระราชวังบวรสถานภิมุข ในรัชกาลที่ ๑ สร้างขึ้นที่ตำบลสวนลิ้นจี่ ตั้งแต่เมื่อครั้งยังดำรงพระยศเป็น สมเด็จเจ้าฟ้ากรมหลวงอนุรักษเทเวศน์ ถือว่าเป็นพระราชนิเวศน์เดิมของพระองค์ท่าน พื้นที่ดังกล่าวนี้ มีขอบเขตทางทิศเหนือจรดกำแพงเมืองธนบุรีเดิม ทางทิศใต้จรดฉางเกลือ วังหลังนี้เป็นกำลังสำคัญที่จะป้องกันพระนครทางทิศตะวันตกฝ่ายเหนือจากการรุกรานของข้าศึก ถัดจากวังหลังลงไปเป็นตำบลสวนมังคุด ซึ่งเป็นบ้านเดิมของสมเด็จเจ้าฟ้ากรมพระยาเทพสุดาวดี ต่อไปเป็นบ้านปูนและบ้านขมิ้นตามลำดับ ครั้นกรมพระราชวังหลังทิวงคตแล้ว วังก็ถูกแบ่งออกเป็นตอนๆ ตอนพระมณเทียรสถานเดิม พระชายาทองอยู่ (ที่เรียกกันทั่วไปว่า "เจ้าครอกข้างใน") ประทับอยู่ ทางตอนใต้แบ่งออกเป็น ๓ วัง คือ

- วังเหนือ เรียกว่า วังน้อย กรมหมื่นนเรศรโยธี ประทับ
- วังกลาง เรียกว่า วังกลาง กรมหลวงเสนีย์บริรักษ์ ประทับ
- วังใต้ เรียกว่า วังใหญ่ กรมหมื่นนราเทเวศน์ ประทับ

ครั้นถึงรัชสมัยพระบาทสมเด็จพระนั่งเกล้าเจ้าอยู่หัว เชื้อสายกรมพระราชวังหลังไม่มีกำลังที่จะดูแลรักษาวัง จึงได้ปล่อยให้ร้างอยู่อย่างนั้น โดยที่รอบๆเป็นที่อยู่ของราชสกุลเสนีย์วงศ์บ้าง ปาลกะวงศ์บ้าง ที่เหลือกลายเป็นที่ดินราษฎรไป

คณะกรรมการสร้างโรงพยาบาลศิริราชได้ขอพระราชทานที่แปลงใต้ คือวังกรมหมื่นนราเทเวศน์ มาเป็นพื้นที่สำหรับสร้างโรงพยาบาล ต่อมาโรงพยาบาลศิริราชได้ขยายออกไปจนเกือบเต็มวังหลัง โดยได้รับพระราชทานพื้นที่เพิ่มเติมบ้าง เวนคืนด้วยเงินงบประมาIบ้าง ส่วนเขตวังหลังส่วนเหนือซึ่งเป็นที่ของสถานีรถไฟธนบุรี ทางโรงพยาบาลศิริราชเพิ่งได้รับกรรมสิทธิ์เพิ่มเติมอีก ๓๐ ไร่ เมื่อปี พ.ศ. ๒๕๔๗ เพื่อพัฒนาเป็นสถาบันการแพทย์ชั้นเลิศในเอเชียอาคเนย์ รวมพื้นที่ปัจจุบันของโรงพยาบาลศิริราชเป็น ๑๐๗ ไร่

ปัจจุบัน ตำบลวังหลัง ได้รับการเปลี่ยนชื่อเป็น แขวงศิริราช ส่วนถนนเข้าวังหลังได้รับชื่อว่า ถนนพรานนก

## [แก้] อ้างอิง

วิกิแมเปีย มีภาพถ่ายทางอากาศของ:
พระราชวังบวรสถานพิมุข

อ้างอิงข้อมูลจาก หนังสือ ศิริราชร้อยปี ประวัติและวิวัฒนาการ โดย ศ.นพ. สรรใจ แสงวิเชียร

ดึงข้อมูลจาก "http://th.wikipedia.org../../../%E0%B8%9E/%E0%B8%A3/%E0%B8%B0/%E0%B8%9E%E0%B8%A3%E0%B8%B0%E0%B8%A3%E0%B8%B2%E0%B8%8A%E0%B8%A7%E0%B8%B1%E0%B8%87%E0%B8%9A%E0%B8%A7%E0%B8%A3%E0%B8%AA%E0%B8%96%E0%B8%B2%E0%B8%99%E0%B8%9E%E0%B8%B4%E0%B8%A1%E0%B8%B8%E0%B8%82.html".

หมวดหมู่: วัง | วังหลัง

##### Views

- บทความ
- อภิปราย
- รุ่นปัจจุบัน

##### ค้นหา